b'\n_START_ARTICLE_\nYuri Berchiche Izeta\n_START_SECTION_\nCarrera esportiva\n_START_PARAGRAPH_\nBerchiche va comen\xc3\xa7ar la seva carrera al planter de la Reial Societat, per\xc3\xb2 el va deixar per anar al de l\'Athletic Club a 16 anys. El 8 de juny de 2007 l\'Athletic i el Tottenham Hotspur FC varen acordar un trasp\xc3\xa0s, i el jugador va continuar la seva formaci\xc3\xb3 a Anglaterra, al planter del Totthenham: mentre jugava pel Tottenham sub-18 al Torneig Eurofootb a B\xc3\xa8lgica, fou nomenat "Jugador del torneig", i els Spurs guanyaren la competici\xc3\xb3 en v\xc3\xa8ncer el R.S.C. Anderlecht per 4\xe2\x80\x930 a la final._NEWLINE_Berchiche va anar al Cheltenham Town de la Lliga One en una cessi\xc3\xb3 d\'un mes, el 26 de mar\xc3\xa7 de 2009. Dos dies despr\xc3\xa9s va debutar en lliga, en un empat 1\xe2\x80\x931 fora de casa contra el Walsall._NEWLINE_L\'abril de 2009, Berchiche va fer una entrada molt contundent a Henri Lansbury, de l\'Scunthorpe United (cedit per l\'Arsenal FC), qui en un primer moment es pensava que s\'havia fracturat la cama. Tot i que no va ser expulsat per aix\xc3\xb2, l\'entrenador del Cheltenham Martin Allen li va ordenar que deix\xc3\xa9s el camp igualment; posteriorment es va comprovar que Lansbury no patia cap lesi\xc3\xb3 a la cama._NEWLINE_El juliol de 2009, Berchiche va anar cedit al Real Valladolid. All\xc3\xa0 es va beneficiar de l\'abs\xc3\xa8ncia per lesi\xc3\xb3 d\'Alberto Marcos, i va comen\xc3\xa7ar la temporada de primera divisi\xc3\xb3 com a titular, en un 0\xe2\x80\x930 contra la UD Almer\xc3\xada. Seria l\'\xc3\xbanic partit que disputaria a la lliga BBVA aquella temporada, i finalment l\'equip va acabar baixant._NEWLINE_L\'estiu de 2010, amb 20 anys, Berchiche fou venut pel Tottenham, i va signar un contracte de dos anys amb el Real Uni\xc3\xb3n, de segona divisi\xc3\xb3 B. El 29 de juny de 2012, despr\xc3\xa9s de dues temporades senceres, va tornar a la Reial Societat, que el va cedir a un altre equip de la Segona B, la SD Eibar._NEWLINE_A comen\xc3\xa7aments de 2014, Berchiche va renovar el contracte amb els Txuriurdin fins al 2016. El juny, despr\xc3\xa9s d\'haver ajudat l\'Eibar a pujar a la m\xc3\xa0xima categoria per primer cop en la seva hist\xc3\xb2ria, fou guardonat com a membre de l\'"onze titular" de la categoria._NEWLINE_L\'agost de 2014 Berchiche va retornar a la Reial Societat, per formar part del primer equip. Posteriorment va esdevenir titular, en el lloc de qui ho havia estat durant molt de temps, Alberto de la Bella.\n_START_SECTION_\nParis Saint-Germain\n_START_PARAGRAPH_\nEl 7 de juliol de 2017, Berchiche va signar contracte per quatre anys amb el Paris Saint-Germain FC. Va debutar a la Ligue 1 el 8 de setembre, jugant els 90 minuts en una vict\xc3\xb2ria per 5\xe2\x80\x931 a fora contra el FC Metz.\n_START_SECTION_\nInternacional\n_START_PARAGRAPH_\nBerchiche ha representat Espanya a les seleccions Sub-17 i Sub-18.'